钦定古今图书集成/明伦汇编/官常典/第514卷 > 赵密
## 钦定古今图书集成/明伦汇编/官常典/第514卷 > 赵密

按《宋史》本传：“密字微叔，太原清河人。政和四年，用材
武试崇政殿，授河北队将，戍燕。高宗以大元帅开府，
檄统先锋援京师。建炎元年，从张俊讨任城寇李昱。
俊轻骑先行，遇伏，密奔射毙数人乃脱。擢阁门祗候。
俊置靖胜军，以密统之。平贼董青、赵万、徐明等，累功
转武节郎、左军统领。金兵陷扬州，士民随乘舆渡江”，
众数万，密露立水滨，麾舟济之。苗傅之变，破赤心军
于临平。金人犯明州，俊遣密及杨沂中与殊死战，败
之。进武功大夫，升统制。绍兴元年，李成、马进扰江、淮，
俊复遣密大破之，成、进皆北遁。赐金带。转亲卫大夫、
康州刺史，总管泾原马步军。平张莽荡，寻诏入卫。十
年，金犯亳、宿，从俊营合肥，出西路。时水潦暴涨，涉六
昼夜始达宿，与敌遇，败之。明年，敌分兵犯滁、濠，密进
击之，且命张守忠以五百骑出全椒县，伏篁竹间。敌
疑，宵遁。密乃引兵出六丈河，断其归路，又败之。进中
卫、协忠大夫、和州团练防御使，寻拜宜州观察使，为
龙、神卫四厢都指挥使，主管侍卫步军。海寇朱明暴
横，密授张守忠《方略》曰：“海与陆异，穷之则日月相持，
非策之善，要在拊定之耳。”守忠用其计，明降，进定江
军承宣使、崇信军节度使，以年劳转太尉，拜开府仪
同三司。明年，领殿前都指挥使，献本军酒坊六十六
所，积钱十万缗、银五万两助军用，诏奖之。上疏告老，
以万寿观使奉朝请。隆兴二年，进少保致仕。俄报金
复犯淮，诏密再为殿前都指挥使。初，敌声言航海，朝
论选从官视舟师，彻禁旅防守，密不为动，迄如所料。
和议成，罢为醴泉使。乾道元年九月，致仕，卒，年七十
一。赠少傅。